Gameboy Tetris

**Gameboy Tetris** (kodanikunimega **Pavel Botšarov**; 11. märts 1986 – 24. märts 2026) oli Eesti muusik ja raadiosaatejuht.

Ta oli koos Roma Vjazemskiga Raadio 2 vene muusikat ja kultuuri laiemalt tutvustava saate "Tetris" saatejuht.

## Muusikuna
### Gorõ Lana ja 5MIINUST
Pavel Botšarov alustas oma muusikuteed 2003. aastal loodud räppgrupis Gorõ Lana, kus ta esines artistinime Magnum Pi all. Hiljem moodustas ta koos Gorõ Lana liikme Mf Lefi ja produtsent LowK-ga räppansambli Catapulta. 

Aastatel 2016 kuni juulini 2023 kuulus ta ansamblisse 5MIINUST, kus kasutas artistinime Venelane.

### Soolokarjäär
2019. aastal hakkas Botšarov avaldama muusikat nime Gameboy Tetris all, tehes kaasa nublu loos "für Oksana“. Nende koostööst sündisid ka 2020. aastal ilmunud palad "Paraadna" ja "Tamburiin" ning 2022. aastal avaldatud "KUHU KADUS STEN?". Lisaks on ta osalenud villemdrillemi loos "soolane värska“, Clicheriku & Mäxi palas "Maakas" ja Púr Múddi loos "Maitsetu Mait". 2020. aasta detsembris sõlmis plaadilepingu ettevõttega Warner Music Baltics.

Botšarovi esimene soolosingel Gameboy Tetrise nime alt, "Incognito", ilmus 2021. aastal. Viimane soolosingel "tabuuu" ilmus 2024. aasta mais.

4. novembril 2023 võitis ta Unibet Arena Black Boxi saalis toimunud muusikasündmus Red Bull SoundClash. Tema vastaseks oli NOËP.

Tema viimane avalik esinemine toimus 21. märtsil Pärnus ööklubis Vaarikas. Gameboy Tetrise järgmiseks kavandatud esinemiseks pidi olema 30. märtsil Jõhvis, Ida-Virumaa kutsehariduskeskuse Cosmos avatud uste päevadel, kuid see jäi tema lahkumise tõttu ära.

## Isiklikku
Tal sündis kolm last. Kahel esimese lapse ema on Kristi Raud ja viimase lapse ema on Aleksandra Jürman.

### Vaimne tervis
Ta on avalikult rääkinud oma vaimse tervise probleemidest ning sellest, et on viibinud ravil psühhiaatriahaiglas Seewaldis. Ta on kirjeldanud, et on läbinud mitmeid antidepressantide ravikuure ning püüab ravi käigus õppida igapäevaeluga paremini toime tulema. Ravile sattumisele aitasid kaasa lähedased, kes märkasid tema seisundi halvenemist. Botšarov on viidanud, et tema vaimse tervise probleemid on seotud muu hulgas suure töökoormuse ja intensiivse tuuritamisega, mis mõjus talle kurnavalt. Samuti on ta rääkinud, et raviprotsessi käigus katsetatakse erinevaid ravimeid, et leida sobiv lahendus. Lisaks on ta toonud esile, et ravil viibimine tähendab ajutist eemaldumist tavapärasest keskkonnast ning keskendumist taastumisele. Avalikkuses on ta jaganud kogemusi eesmärgiga tõsta teadlikkust vaimse tervise teemadest. Tal diagnoositi piirialane isiksushäire.

### Kodakondsus
Ta omandas Eesti kodakondsuse 2019. aastal.

Botšarov rääkis Raadio 2 saates „Röster“, et kodakondsuseksami sooritamine toimus talle keerulistes oludes: ta jõudis keeleeksamile teisest Eesti otsast otse kontserdilt ning eelneval ööl ei maganud ta üldse. Ta õppis eesti keele suhteliselt hilja, umbes kümme aastat tagasi, ning esimesed suhtluskatsetused eesti keeles toimusid tema naisega käte abil. Kodakondsuse saamine oli Botšarovi sõnul oluline, sest see andis talle tunde, et ta kuulub riiki ja kogukonda, kuhu ta on pühendunud.

Botšarov julgustas inimesi oma keeleoskust parandama ja rõhutas pideva õppimise tähtsust, märkides, et keelepraktika võib olla raskendatud väheste sõprade tõttu, kes on valmis vigadele tähelepanu juhtima.

## Tunnustus
* 2021 Valgetähe V klassi teenetemärk

## Diskograafia
### Singlid
* "für Oksana (feat. nublu)" (2019)
* "Maakas (feat. Clicherik & Mäx)" (2020)
* "soolane värska (feat. Villemdrillem)" (2020)
* "Tamburiin (feat. nublu & Buck Fuddi)" (2020)
* "Paraadna (feat. nublu & Raul Ojamaa)" (2020)
* "Biology (feat. nublu & Cartoon)" (2021)
* "Incognito" (2021)
* "JANO (feat. Põhja-Korea, Seksikäs-Suklaa, Dosdela)" (2022)
* "KUHU KADUS STEN? (feat. nublu)" (2022)
* "Maitsetu Mait" (feat. Púr Múdd) (2024)
* "tabuuu" (2024)

## Viited